Къэбэрдей-Балъкъэр Республикэм и Iэтащхьэ КIуэкIуэ Юрий ехъуэхъуащ школым и пэ къихуэ егъэджэныгъэм и лэжьакIуэхэм я махуэмкIэ
«Школым и пэ къихуэ егъэджэныгъэм пщIэ зыхуащI и лэжьакIуэхэ! Си гуапэу сынывохъуэхъу фи IэщIагъэм и махуэмкIэ, фIыщIэ фхузощI фи лэжьыгъэм, фи Iуэхур фIыуэ зэрыфлъагъум, фемызэшу сабийхэм фи нэIэ зэратевгъэтым папщIэ. Школым и пэ къихуэ лъэхъэнэращ сабийм и хьэл-щэныр щызэфIэувэр икIи абы адэкIэ и гъащIэр зэрыхъунур куэдкIэ елъытащ гъэсакIуэм и Iущагъым, щIэныгъэм, зэфIэкIым, IэщIагъэм фIыуэ зэрыхищIыкIым.
Узыншагъэ быдэ, насып, жыджэрагъ, къызэрыгуэкIыу щымыт, ауэ мыхьэнэшхуэ зиIэ фи IэщIагъэм ехъулIэныгъэщIэхэр щывиIэну сынывохъуэхъу», — итщ щIыналъэм и унафэщIым Инстаграмым щиIэ напэкIуэцIым иралъхьа хъуэхъум.
КъБР-м Егъэджэныгъэмрэ щIэныгъэмкIэ и министерствэм къызэритамкIэ, школым и пэ къихуэ егъэджэныгъэм республи- кэм къыщызэщIеубыдэ сабий мин 52-м щIигъу.
Ярославская Маринэ.
